**Bilješke uz financijske izvještaje**

**za razdoblje od 01. siječnja 2023. do 31. prosinca 2023.**

|  |  |  |  |  |  |  |  |
| --- | --- | --- | --- | --- | --- | --- | --- |
| **Broj RKP-a:** | **30074** | **Oznaka razdoblja:** | **2023-12** |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
| **Naziv obveznika:** | **GRAD BAKAR** | **Od datuma:** | **01.01.2023.** |
|  |  |  |  |  |  |  |  |  |  |  |
| **Pošta i mjesto:** | **51222** | **BAKAR** | **Do datuma:** | **31.12.2023.** |
|  |  |  |  |  |  |  |  |  |  |  |
| **Ulica i kućni broj:** | **PRIMORJE 39** | **OIB:** | **31708325678** |
|  |  |  |  |  |  |  |  |  |  |  |
| **Razina:** | **22** |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

Na temelju članka 14. Pravilnika o financijskom izvještavanju u proračunskom računovodstvu (Narodne novine broj 37/22) financijski izvještaji Grada Bakra za razdoblje od 01. siječnja do 31. prosinca 2023. godine dopunjuju se bilješkama kako slijedi:

**A/ BILJEŠKE UZ IZVJEŠTAJ O PRIHODIMA, RASHODIMA, PRIMICIMA I IZDACIMA**

**Bilješka 1.**

Proračunom Grada Bakra za 2023. godinu i Projekcijama za 2024. i 2025. godinu (Službene novine Grada Bakra broj 10/22) ukupni prihodi i primici odnosno rashodi i izdaci za 2023. godinu procijenjeni su u iznosu od 16.950.570,00 €, za 2024. godinu u iznosu od 14.377.900,00 €, a za 2025. godinu u iznosu od 14.731.900,00 €.

Prvim izmjenama i dopunama Proračuna Grada Bakra za 2023. godinu (Službene novine Grada Bakra broj 5/23) izvršena je preraspodjela i korekcija prihoda i primitaka te rashoda i izdataka na način da se ukupno planirani prihodi i primici odnosno rashodi i izdaci za 2023. godinu ne mijenjaju te iznose 16.950.570,00 €.

Drugim izmjenama i dopunama Proračuna Grada Bakra za 2023. godinu (Službene novine Grada Bakra broj 16/23) usvojeno je smanjenje planiranih prihoda i primitaka odnosno rashoda i izdataka za 970.965,00€ odnosno za 5,7% u odnosu na važeći plan, tako da ukupno planirani prihodi i primici odnosno rashodi i izdaci za 2023. godinu iznose 15.979.605,00 €.

**ŠIFRA 6 - PRIHODI POSLOVANJA**

**Bilješka 2.**

Ukupno ostvareni prihodi poslovanja u ovom izvještajnom razdoblju iznose 13.933.283,97 €, što je za 36,10% više u odnosu na prihode poslovanja iz 2022. godine, a prvenstveno zbog više ostvarenih prihoda od poreza, kapitalnih pomoći od izvanproračunskih korisnika, prihoda komunalnog doprinosa i komunalne naknade te ostvarenih donacija nefinancijske imovine od pravnih i fizičkih osoba izvan opoćeg proračuna.

**Bilješka 3.**

**ŠIFRA 61 - Prihodi od poreza**

Prihodi od poreza ostvareni su u ukupnom iznosu od 3.461.949,99 €, što je u odnosu na iste prihode ostvarene u istom razdoblju 2022. godine više za 19,6%. Povećanje poreznih prihoda evidentno je za sve vrste prihode od poreza na dohodak te prihoda od poreza na potrošnju alkoholnih i bezalkoholnih pića, što se svakako može pripisati većoj gospodarskoj aktivnosti na gradskom području, posebice u Industrijskoj zoni Kukuljanovo.

Povremeni porezi na imovinu odnose se na prihode od poreza na promet nekretnina – šifra 6134 koji su u odnosu na 2022. godinu manji za 30,5%, a njihovo je utvrđivanje i naplata u nadležnosti Porezne uprave i ovise o kretanjima na tržištu nekretnina koja tijekom ove godine pokazuju znakove stagnacije nakon perioda dugogodišnjeg rasta.

**Bilješka 4.**

**ŠIFRA 63 - Pomoći iz inozemstva i od subjekata unutar općeg proračuna**

U ovom razdoblju prihodi od pomoći ostvareni su u iznosu od 4.150.474,00 €, što je znatno više u odnosu na ostvarenje iz prošlogodišnjeg razdoblja.

Tekuće pomoći proračunu iz drugih proračuna – šifra 6331 ostvarene su u ukupnom iznosu od 170.414,40 €, a obuhvaćaju tekuće pomoći iz županijskog proračuna namijenjene za izvaninstitucijsku skrb-pomoć u kući za jednu obitelj, sufinanciranje manifestacije Noć tvrđava u domu Frankopana te sufinanciranje izdavanja Bakarskog zbornika. U okviru ovih pomoći ostvarene su i tekuće pomoći iz državnog proračuna, a koje se odnose na sredstva fiskalnog izravnanja, sredstva za fiskalnu održivost dječjih vrtića za pedagošku godinu 2023./2024. te sredstva s osnove poticaja za dobrovoljno funkcionalno spajanje jedinica lokalne samouprave za obavljanje djelatnosti prijevoza putem zajedničkog komunalnog društva Autotrolej d.o.o. Rijeka.

Kapitalne pomoći proračunu iz drugih proračuna – šifra 6332 u iznosu od 26.544,56 € odnose se na kapitalnu pomoć iz državnog proračuna namijenjenu za sufinanciranje izvođenja radova na sanaciji konstrukcije II. kata i restauraciji oslika u muzeju palače Marochino.

Tekuće pomoći od izvanproračunskih korisnika – šifra 6341 odnose se na pomoći Fonda za zaštitu okoliša i energetsku učinkovitost namijenjenu za sufinanciranje radnih podloga za izradu Akcijskog plana energetski održivog razvitka i prilagodbe klimatskim promjenama (SECAP) te sufinanciranje poticanja mjera odvojenog sakupljanja komunalnog otpada, a koje su ostvarene u iznosu od 10.901,13 €.

Kapitalne pomoći od izvanproračunskih korisnika – šifra 6342 koje su ostvarene u iznosu od 3.942.613,91 € odnose se na ostvarena sredstva sukladno Ugovoru o dodjeli bespovratnih sredstava i Ugovoru o sufinanciranju za NPOO projekt naziva „Izgradnja komunalne infrastrukture na području pod nadležnošću KD VIK-a Rijeka  - 2.dio“ sklopljenog između Ministarstva gospodarstva i održivog razvoja, Hrvatskih voda, KD Vodovod i kanalizacija d.o.o. te Grada Bakra.

U odnosu na 2022. godinu, pomoći temeljem prijenosa EU sredstava u ovom izvještajnom razdoblju nisu ostvarene.

**Bilješka 5.**

**ŠIFRA 64 - Prihodi od imovine**

U odnosu na prošlogodišnje razdoblje prihodi od imovine u 2023. godini ostvareni su za 46,4% manje, što je rezultat poslovanja trgovačkog društva Industrijska zona Bakar d.o.o. Kukuljanovo iz 2022. godine, a samim time i isplate dobiti u iznosu od 868.285,96 €.

S druge strane, a u okviru prihoda od financijske imovine evidentno je povećanje i ostvarenje prihoda od kamata na oročena sredstva – šifra 6413 sukladno Ugovoru o oročenom depozitu u iznosu od 39.599,15 €.

Prihodi od nefinancijske imovine ostvareni su u iznosu od 434.075,60 € ili za 49,5% više u odnosu na prošlu godinu, što je rezultat većeg ostvarenja prihoda od zakupa i iznajmljivanja imovine – šifra 6422 sukladno sklopljenom ugovoru o zakupu nekretnina na platou koksare po provedenom postupku javnog natječaja, kao i prihoda od naknada za korištenje nefinancijske imovine – šifra 6423 u okviru kojih je evidentirana naknada za pravo puta od strane infrastrukturnog operatora Hrvatski telekom d.d. sukladno Pravilniku o potvrdi i naknadi za pravo puta i zahtjevu Grada Bakra za utvrđivanje infrastrukturnog operatora i visine naknade za pravo puta.

**Bilješka 6.**

**ŠIFRA 65 - Prihodi od upravnih i administrativnih pristojbi, pristojbi po posebnim propisima i naknada**

Ovi su prihodi ostvareni u iznosu od 4.649.635,24 € ili za 10,0% više u odnosnu na prošlogodišnje ostvarenje.

Uslijed obimnih građevinskih radova na izgradnji kanalizacijskog sustava i prateće infrastrukture u središtu grada, razne kulturne priredbe i manifestacije nisu održane te je izostao interes za zakup javnih površina radi obavljanja gospodarske djelatnosti na pokretnim radnjama, štandovima i sl., što se ogleda i u manjem ostvarenju gradskih pristojbi i naknada – šifra 6512 u iznosu od 117,83 €.

Ostvarenje ostalih pristojbi i naknada – šifra 6514 veće je za 7,5% u usporedbi s prošlogodišnjim razdobljem, a obuhvaća ostvarenje prihoda od turističkih pristojbi zbog sve većeg razvoja turizma i kontinuiranog stvaranja uvjeta cjelogodišnje turističke ponude i prepoznatljivosti bakarskog kraja.

U okviru prihoda po posebnim propisima, prihodi od vodnog gospodarstva – šifra 6522 odnose se na sredstva u visini 8% naplaćenog vodnog doprinosa na gradskom području koje su Hrvatske vode obvezne Gradu Bakru doznačivati sukladno odredbama Zakona o financiranju vodnog gospodarstva. Sukladno izvještaju Hrvatskih voda prema kojem su do kraja proračunske godine obvezni izvršiti povrate određenim obveznicima, izostala je naplata navedenih prihoda.

Manja su sredstva ostvarena od doprinosa za šume – šifra 6524 koji se sukladno Zakonu o šumama utvrđuje pravnim i fizičkim osobama, osim malim šumoposjednicima, koje obavljaju prodaju proizvoda iskorištavanja šuma (drvni sortiment) i to u visini od 5% u odnosu na prodajnu cijenu proizvoda na panju.

Ostali nespomenuti prihodi – šifra 6526 ostvareni su u iznosu od 113.020,69 €, što je za 44,2% manje u odnosu na ostvarenje iz prošlogodišnjeg razdoblja. Ovi prihodi obuhvaćaju:

* prihode od povrata u gradski proračun - prihodi od refundacije troškova električne energije, plina i vode za korisnike poslovnih i stambenih prostora u vlasništvu Grada Bakra, prihodi od refundacije usluga logopeda, povrati u proračun s osnove više ili pogrešno uplaćenih sredstava i sl.
* naknade za zadržavanje nezakonito izgrađenih zgrada u prostoru
* ostale nespomenute prihode - prihodi s osnove osiguranja, prihodi s osnova troškova ovrhe i troškova postupka

Komunalni doprinosi i naknade – šifra 653 u ovom izvještajnom razdoblju ostvareni su za 13,1% više nego prošle godine, pri čemu je komunalni doprinos ostvaren u iznosu od 681.956,70 €, a komunalna naknada u iznosu od 3.838.863,06 €, kao posljedica veće gospodarske aktivnosti, kontinuiranih ulaganja i izgradnje novih poslovnih objekata i porasta broja gospodarskih subjekata na području Industrijske zone Kukuljanovo.

**Bilješka 7.**

**ŠIFRA 66 - Prihodi od prodaje proizvoda i roba, pruženih usluga te prihodi od donacija**

Ovi su prihodi realizirani u iznosu od 329.264,03 €, što je značajno više u usporedbi s ostvarenjem iz prošlogodišnjeg razdoblja.

U okviru ovih prihoda ostvareni su prihodi od pruženih usluga – šifra 6615 za 2,2% više u odnosu na prošlu godinu, a odnose se na prihod od postotka naplaćene naknade za uređenje voda koju Grad Bakar obračunava i naplaćuje u ime i za račun Hrvatskih voda.

Za razliku od prošle godine kada nisu evidentirane donacije od fizičkih i pravnih osoba, u ovom su izvještajnom razdoblju ostvarene tekuće donacije – šifra 6631 u iznosu od 6.503,42 € koje se odnose na donaciju Zaklade Hrvatska za djecu namijenjenu za provedbu projekta „Snažna ja“ koji je fokusiran na mlade žene od navršene 16. do 29. godine života s prebivalištem na području Grada Bakra s ciljem educiranja i osnaživanja mladih žena te razvitka njihove samosvijesti.

Isto tako, ostvarene su i kapitalne donacije od pravnih i fizičkih osoba – šifra 6632 u iznosu od 242.326,93 € koje se odnose na prijenose prava vlasništva nekretnine bez naknade za potrebu gradnje prometne infrastrukture.

**ŠIFRA 3 - RASHODI POSLOVANJA**

**Bilješka 8.**

Ukupni rashodi poslovanja u ovom izvještajnom razdoblju iznose 6.195.178,25 €, što je za 8,1% više u odnosu na ostvarenje istih rashoda u 2022. godini, pri čemu je veće ostvarenje evidentno za materijalne rashode, pomoći dane unutar općeg proračuna, naknade građanima i kućanstvima te ostale rashode.

**Bilješka 9.**

**ŠIFRA 31 - Rashodi za zaposlene**

Rashodi za zaposlene obuhvaćaju plaće za redovan rad, ostale rashode za zaposlene i doprinose na plaće, a realizirani su u iznosu od 516.848,67 €, što je na razini ostvarenja iz prošle godine.

**Bilješka 10.**

**ŠIFRA 32 - Materijalni rashodi**

Ostvarenje materijalnih rashoda iznosi 2.756.147,68 €, što je u odnosu na 2022. godinu veće za 3,0%. U okviru ovih rashoda evidentno je povećanje rashoda za službena putovanja – šifra 3211 uslijed sudjelovanja raznim stručnim seminarima i korištenja smještaja, zatim materijala i dijelova za tekuće i investicijsko održavanje – šifra 3224 koji se odnose na održavanje komunalnog dvorišta i domova kulture, kao i rashoda za sitan inventar i auto gume – šifra 3225 uslijed nabave i zamjena guma za nova službena vozila.

Najveći udio u strukturi materijalnih rashoda imaju rashodi za usluge – šifra 323 koji su realizirani u iznosu od 2.379.590,63 € ili za 6,5% više u odnosu na prošlu godinu. Ovi rashodi se u najvećoj mjeri odnose na rashode za održavanje komunalne infrastrukture - održavanje cesta, javnih površina, javne rasvjete i ostalih komunalnih objekata, što svakako doprinosi boljem komunalnom standardu Grada Bakra. Veća ostvarenja u odnosu na prošlu godinu evidentna su za usluge telefona, pošte i prijevoza – šifra 3231 za 12,8% radi povećanja cijene prijevoza gradskog komunalnog društva Dobra d.o.o. Kukuljanovo, za komunalne usluge – šifra 3234 za 18,7% uslijed uvođenja novog sustava odvoza otpada i osiguravanja dodatnih i nepredviđenih usluga zbrinjavanja i odvoza, za zdravstvene i veterinarske usluge – šifra 3236 za 28,1% uslijed povećanja cijene usluge i opsega hvatanja i zbrinjavanja napuštenih i izgubljenih životinja, za intelektualne i osobne usluge – šifra 3237 za 55,9%, što je uvjetovano korištenjem vanjskih usluga za potrebe izrade elaborata građenja i održavanja objekata, arheološkog nadzora prilikom izgradnje sustava ukopanih spremnika u Bakru, procjene vrijednosti u postupcima stjecanja i otuđenja nekretnina, za provedbu Programa zaštite divljači i sl. Računalne usluge - šifra 3238 su veće 22,6% zbog povećanja cijene održavanja postojećih računalnih baza, dok su se rashodi za ostale usluge - šifra 3239 povećali za 6% što je uvjetovano povećanjem naknade Poreznoj upravi za provođenje naplate poreza i prireza na dohodak.

U ovom izvještajnom razdoblju evidentirane su naknade troškova osobama izvan radnog odnosa – šifra 324, a koje se odnose na troškove za rad Savjeta mladih Grada Bakra osnovanog krajem 2022. godine.

U odnosu na 2022. godinu ostvarenje ostalih nespomenutih rashoda poslovanja – šifra 329 u ovom izvještajnom razdoblju je manje za 7,6% iz razloga što su prošle godine isplaćeni troškovi sufinanciranja obnove zemljišnih knjiga za k.o. Škrljevo i k.o. Kukuljanovo. Gledajući po odjeljcima ekonomske klasifikacije u ovom izvještajnom razdoblju veći su rashodi za premije osiguranja zbog nabave novih službenih vozila i potrebe njihova osiguranja, rashodi za reprezentaciju zbog provođenja postojećih i uvođenja novih manifestacija i programa, rashodi za članarine i norme u okviru kojih se članski doprinos obračunava u propisanom postotku i ovisi o visini proračunskih sredstava, kao i rashodi za pristojbe i naknade uslijed većeg iznosa poticajne naknade za smanjenje količine miješanog komunalnog otpada obračunate od Fonda za zaštitu okoliša i energetsku učinkovitost. U ovom izvještajnom razdoblju evidentirani su troškovi sudskih postupaka – šifra 3296 sukladno nagodbi s Republikom Hrvatskom i tvrtkom Državne nekretnine d.o.o. Zagreb.

**Bilješka 11.**

**ŠIFRA 34 - Financijski rashodi**

Financijski rashodi ostvareni su u iznosu od 18.865,62 €, a odnose se na kamate za primljene kredite i zajmove te bankarske usluge i usluge platnog prometa. U odnosu na prošlu godinu, ovi su rashodi manji uslijed manjih iznosa kamata za primljeni kredit od Hrvatske banke za obnovu i razvitak za izgradnju i opremanje školske sportske dvorane i tri učionice te izgradnju igrališta OŠ Hreljin, koji je u ovom izvještajnom razdoblju otplaćen u cijelosti.

**Bilješka 12.**

**ŠIFRA 35 - Subvencije**

Subvencije trgovačkim društvima u javnom sektoru odnose se na subvencije za usluge obavljanja javnog gradskog prijevoza društvu Autotrolej d.o.o. Rijeka u iznosu od 356.863,80 €. Ostvareni rashodi za subvenciju na razini su ostvarenja istih u 2022. godini.

**Bilješka 13.**

 **ŠIFRA 36 - Pomoći dane u inozemstvo i unutar općeg proračuna**

Pomoći unutar općeg proračuna ostvarene su u iznosu od 995.138,65 € ili za 27,3% više u odnosu na ostvarenje prošle godine.

Temeljem Sporazuma o uređenju međusobnih odnosa vezanih za realizaciju i opremanje te zajedničko korištenje postrojenja za sortiranje odvojeno prikupljenog otpada (sortirnica) na lokaciji Mihačeva Draga, u ovoj su godini Gradu Rijeci isplaćena sredstva s osnove tekućih pomoći unutar općeg proračuna – šifra 3631 u iznosu od 1.776,51 € za zajedničko korištenje postrojenja, za razliku od prošle godine kada su isplaćena sredstva s osnove kapitalnih pomoći unutar općeg proračuna – šifra 3632 za izgradnju i opremanje navedenog postrojenja.

Pomoći proračunskim korisnicima drugih proračuna – šifra 366 iznose 139.849,74 € ili 12,5% više nego prošle godine uslijed većih troškova produženog boravka. Osim troškova produženog boravka, ove pomoći obuhvaćaju i sufinanciranje troškova Doma zdravlja PGŽ za palijativnu skrb i posebno dežurstvo, sufinanciranje željezničkog javnog gradskog prijevoza, sufinanciranje rada Centra za poljoprivredu i ruralni razvoj PGŽ te kapitalnu pomoć OŠ Bakar za nadogradnju video nadzora, doplatu popravka zvučnika i nadogradnju sustava ozvučenja u školi.

Prijenos novčanih sredstava proračunskim korisnicima Grada Bakra – Dječjem vrtiću Bakar i Gradskoj knjižnici Bakar – šifra 367 iznosi 853.510,40 € ili za 28,9% više u odnosu na 2022. godinu, prvenstveno uslijed većeg broja zaposlenih, povećanja osnovice za obračun plaće i koeficijenata složenosti radnih mjesta, isplate otpremnine zbog odlaska u mirovinu i otpremnine zbog osobno uvjetovanog otkaza, kao i uvođenja novih materijalnih prava za zaposlenike Dječjeg vrtića Bakar.

**Bilješka 14.**

**ŠIFRA 37 - Naknade građanima i kućanstvima na temelju osiguranja i druge naknade**

Navedene su naknade isplaćene za 14,5% više u odnosu na ostvarenje prošle godine. Rezultat je to većih iznosa pojedinih prava propisanih novom Odlukom o socijalnoj skrbi Grada Bakra, kao što su prava socijalno ugroženih građana, pomoć socijalno ugroženim umirovljenicima, pomoć invalidnim i hendikepiranim osobama, dobrovoljnim darivateljima krvi kao i potpore roditeljima za novorođenčad.

**Bilješka 15.**

**ŠIFRA 38 - Ostali rashodi**

Ostali rashodi obuhvaćaju tekuće donacije u novcu i naravi sukladno programima javnih potreba i odlukama gradonačelnika, kapitalne donacije neprofitnim organizacijama i komunalnim društvima u javnom sektoru te financiranje protupožarne i civilne zaštite. Ostali su rashodi ostvareni u iznosu od 865.063,86 €, što je u odnosu na iste rashode ostvarene u 2022. godini više za 20,6%.

Tekuće donacije – šifra 381 obuhvaćaju sufinanciranje sporta i rekreacije, protupožarne i civilne zaštite, kulturnog stvaralaštva i raznih manifestacija koje se održavaju putem Turističke zajednice Grada Bakra, sufinanciranje programa civilnog društva, rada Crvenog križa, programa pomoći u kući, bespovratne potpore poduzetnicima te naknade za rad političkih stranaka.

Kapitalna donacija – šifra 382 isplaćena je u znatno većem iznosu nego prošle godine, a odnosi se na donaciju lovačkom društvu za nabavu opreme u svrhu provođenja Programa zaštite divljači za površine izvan lovišta na području Grada Bakra (Službene novine Grada Bakra broj 04/22), donaciju Župi sv. Jurja u Hreljinu za sanaciju krovišta na kapelici Majke Božje Snježne u starom gradu Hreljin, donaciju Nogometnom klubu Naprijed za nabavku traktorske kosilice, te Nogometnom klubu Borac za nabavku glider mreže.

Kapitalne pomoći – šifra 3861 u iznosu od 61.650,23 € isplaćene su komunalnom društvu Autotrolej d.o.o. za utrošak sredstava razvoja.

**ŠIFRA 7 - PRIHODI OD PRODAJE NEFINANCIJSKE IMOVINE**

**Bilješka 16.**

U odnosu na isto izvještajno razdoblje prošle godine ovi su prihodi ostvareni u znatno manjem iznosu, što se prvenstveno odnosi na prihode od prodaje zemljišta u vlasništvu Grada Bakra – šifra 7111 koji su ostvareni u iznosu od 78.431,82 €.

Prihodi od prodaje stambenih objekata – šifra 7211 obuhvaćaju prvenstveno mjesečne anuitete po otplatama kredita građana koji su od Grada Bakra kupili stanove iz razdoblja 1996 - 1998. godine, a u odnosu na 2022. godinu značajno su veći radi realizirane kupoprodaje gradskog stambenog objekta u iznosu od 54.018,18 €.

U okviru ovih prihoda ostvareni su i prihodi od prodaje prijevoznih sredstava – šifra 7231 u iznosu od 10.640,00 € sukladno postignutoj kupoprodajnoj cijeni dvaju službenih automobila.

**ŠIFRA 4 - RASHODI ZA NABAVU NEFINANCIJSKE IMOVINE**

**Bilješka 17.**

Ukupni rashodi za nabavu nefinancijske imovine iznose 20,4% manje u odnosu na iste ostvarene rashode u 2022. godini obzirom da su prošle godine realizirane značajne investicije u izgradnju Etno kuće Marohnić na Hreljinu, izgradnju kanalizacijskog sustava i ostalih vodovodnih ogranaka, izgradnju pontonske šetnice te nabavu ukopanih i polupodzemnih spremnika za odvojeno prikupljanje otpada.

**Bilješka 18.**

**ŠIFRA 41 – Rashodi za nabavu neproizvedene dugotrajne imovine**

Ovi su rashodi ostvareni u iznosu od 318.463,42 €, što je značajno više nego prošle godine, a odnose se na otkup i izvlaštenja zemljišta radi izgradnje komunalne i ostale infrastrukture, u najvećem dijelu radi izgradnje prometnice s infrastruktorom na platou A7 u Industrijskoj zoni Kukuljanovo.

**Bilješka 19.**

**ŠIFRA 42 – Rashodi za nabavu proizvedene dugotrajne imovine**

U odnosu na prošlu godinu ovi su rashodi ostvareni za 21,70% manje i iznose 3.388.413,81 €.

Rashodi za ulaganje u građevinske objekte – šifra 421 izvršeni su u iznosu od 3.018.458,25 €, a sastoje se od rashoda za izgradnju i opremanje prometnice za plato A6 i B6.2 na području Industrijske zone Kukuljanovo te prometnice ispred Područne škole Praputnjak, rashoda za izgradnju kanalizacijskog sustava i sustava odvodnje Grada Bakra, ostalih vodovodnih ogranaka, završnih radova na izgradnji Etno kuće Marohnić, pripremnih radova na izgradnji garaže Voj, radova na proširenju javne rasvjete, autobusnih čekaonica i sl.

Rashodi za postrojenja i opremu – šifra 422 koji su ostvareni u iznosu od 183.649,93 € obuhvaćaju uredsku opremu i namještaj, računalnu opremu, opremu za održavanje i zaštitu te uređenje i opremanje igrališta. U odnosu na prošlogodišnje izvještajno razdoblje rashodi za nabavu opreme za održavanje i zaštitu veći su radi nabave opreme za potrebe civilne zaštite, dok su rashodi za nabavu sportske opreme veći radi opremanja dječjeg igrališta Krasica. Radi nabave spremnika za odvojeno prikupljanje otpada u 2022. godini, iznos rashoda za uređaje, strojeve i opremu za ostale namjene u ovoj je godini manji za 29,40%.

U ovom izvještajnom razdoblju realizirani su rashodi za nabavu dva nova službena vozila – šifra 423 u iznosu od 48.955,47 € koja su nabavljena radi starosti i potrošenosti postojećih vozila koja su u izvještajnom razdoblju prodana.

Rashodi za ulaganja u nematerijalnu imovinu – šifra 426 u iznosu od 137.350,16 € odnose se na ulaganje u računalne programe, projektnu dokumentaciju, prostorne planove, GIS karte i elaborate zaštite okoliša. U ovom su razdoblju realizirani rashodi za nabavu umjetničkih. literalnih i znanstvenih djela – šifra 4263 u iznosu od 41.250,00 €, a odnose se na multimedijalnu produkciju u okviru kapitalnog projekta uređenja interpretacijskog centra ribarstvene i pomorske baštine „O RIBI“.

**Bilješka 20.**

**ŠIFRA 43 – Rashodi za nabavu plemenitih metala i ostalih pohranjenih vrijednosti**

Ostvareni rashodi za nabavu pohranjenih knjiga, umjetničkih djela i sličnih vrijednosti u iznosu od 12.939,13 € odnose se na izradu i postavu biste u čast Josipu Marohniću, jednom od najpoznatijih iseljenika naših krajeva, predsjedniku Hrvatske bratske zajednice u Americi od 1912. do 1921. godine.

**Bilješka 21.**

**ŠIFRA 45 – Rashodi za dodatna ulaganja na nefinancijskoj imovini**

Rashodi za dodatna ulaganja u iznosu od 527.638,48 € obuhvaćaju održavanje poslovnih prostora i domova kulture, groblja, Kaštela u Bakru, kao i održavanje sportskih terena i objekata.

U odnosu na prošlogodišnje razdoblje ovi su rashodi manji obzirom da su prošle godine veća sredstva utrošena u sanaciju Doma kulture Krasica i radova na rekonstrukciji i dogradnji objekta NK Borac Bakar. Isto tako, u 2022. godini realizirana su dodatna ulaganja za ostalu nefinancijsku imovinu – šifra 454 koja se odnose na restauratorske radove u Kaštelu Bakar.

**ŠIFRA 8 - PRIMICI OD FINANCIJSKE IMOVINE I ZADUŽIVANJA**

**Bilješka 22.**

Primici od financijske imovine i zaduživanja u ovom izvještajnom razdoblju nisu realizirani.

**ŠIFRA 5 - IZDACI ZA FINANCIJSKU IMOVINU I OTPLATE ZAJMOVA**

**Bilješka 23.**

Izdaci za financijsku imovinu i otplate zajmova – šifra 5443 iznose 191.119,99 €, a odnose se na izdatke za otplatu glavnice primljenih kredita od HBOR-a za izgradnju školske sportske dvorane Osnovne škole Hreljin te modernizaciju i rekonstrukciju javne rasvjete na gradskom području.

U odnosu na 2022. godinu izdaci za financijsku imovinu i otplate zajmova manji su iz razloga što je u 2023. godini otplaćena jedna i posljednja rata glavnice primljenog kredita za izgradnju školske sportske dvorane Osnovne škole Hreljin.

**ŠIFRA X005 - REZULTAT POSLOVANJA**

**Bilješka 24.**

U ovom izvještajnom razdoblju evidentiran je višak prihoda i primitaka nad rashodima i izdacima u iznosu od 3.443.684,23 €. Uzimajući u obzir preneseni višak prihoda i primitaka, ukupni višak prihoda i primitaka raspoloživ u slijedećem razdoblju – šifra X006 iznosi 6.355.656,74 €.

**B/ BILJEŠKE UZ BILANCU**

**Bilješka 1.**

Analizom financijskih podataka iz bilance na dan 31.12.2023. godine utvrđeno je:

* Stanje nefinancijske imovine – šifra B002 u iznosu od 115.104.074,17 € ili 14,5% više u odnosu na stanje prethodne godine
* Ukupna financijska imovina – šifra 1 na kraju izvještajnog razdoblja iznosi 39.207.413,18 € što je za 8,6% više u odnosu na isto prethodno razdoblje
* Stanje obveza – šifra 2 na kraju izjveštajnog razdoblja iznosi 1.200.274,61 €, što je u odnosu na isto razdoblje 2022. godine manje za 36%
* Stanje vlastitih izvora – šifra 9 iznosi 153.111.212,74 € ili 13,6% više u odnosu na iste podatke u prethodnom obračunskom razdoblju.

**ŠIFRA B001 - IMOVINA**

**Bilješka 2.**

**ŠIFRA B002 – Nefinancijska imovina**

Ukupna vrijednost nefinancijske imovine na dan 31.12.2023. godine iznosi 115.104.074,17 €, što je u odnosu na vrijednost iste u 2022. godini više za 14,5%.

Ispravak vrijednosti nefinancijske imovine za 2023. godinu proveden je linearnom metodom uz primjenu zakonskih stopa te ukupno obračunata amortizacija nefinancijske imovine za 2023. godinu iznosi 23.818.172,99 €.

Uzimajući u obzir preračunavanje iznosa iz kuna u eure i uspostavljanje bilančne ravnoteže sukladno uputi Ministarstva financija, izvršeno je usklađivanje razlika između analitičkih i sintetičkih evidencija na dan 01.01.2023. godine u odnosu na stanje 31.12.2022. godine u iznosu od 1,07 €.

**Bilješka 3.**

**ŠIFRA 01 - Neproizvedena dugotrajna imovina**

Vrijednost neproizvedene dugotrajne imovine u odnosu na vrijednost iste u 2022. godini veća je za 21,4% i iznosi 71.666.527,90 €.

**Bilješka 4.**

**ŠIFRA 011 – Materijalna imovina – prirodna bogatstva**

Vrijednost materijalne imovine – zemljišta na kraju obračunskog razdoblja iznosi 70.391.278,43 €, što je više za 21,4% u odnosu na prošlu godinu, prvenstveno radi usklađenja i uknjiženja zemljišta prema Registru nekretnina Grada Bakra.

Smanjenje vrijednosti zemljišta realizirano je u iznosu od 139.402,87 € uslijed prodaje građevinskog zemljišta na području Industrijske zone Bakar te prijenosa prava vlasništva Županijskoj upravi za ceste Primorsko-goranske županije.

Povećanje vrijednosti zemljišta iznosi 12.548.895,37 €, od čega se 4.922.688,96 € odnosi na građevinsko zemljište na platou bivše koksare koje je Republika Hrvatsko darovala Gradu Bakru Ugovorom o darovanju od 27. ožujka 2023. godine. U svrhu izgradnje komunalne infrastrukture otkupljeno je, darovano odnosno izvršeno prijenosa vlasništva zemljišta u ukupnom iznosu od 319.499,12 €.

U Registru nekretnina Grada Bakra utvrđena su zemljišta po pojedinim kategorijama: građevinsko zemljište darovano od Republike Hrvatske, građevinsko zemljište po pojedinim katastarskim općinama, građevinsko zemljište pod cestama, građevinsko zemljište pod objektima, ostala zemljišta po katastarskim općinama te poljoprivredna zemljišta po katastarskim općinama. Krajem godine provedeno je usklađenje s navedenim registrom i evidentiranje zemljišta koje nije bilo evidentirano u poslovnim knjigama po kategorijama iz registra u ukupnom iznosu od 7.306.707,29 €.

**Bilješka 5.**

**ŠIFRA 012 - Nematerijalna imovina**

Nabavna vrijednost nematerijalne imovine na kraju 2023. godine iznosi 1.457.306,16 €. U odnosu na prošlogodišnje razdoblje vrijednost ove imovine veća je za 19,6% odnosno za 238.367,65 € radi financiranja rekonstrukcije županijske ceste kod PŠ Praputnjak.

**Bilješka 6.**

**ŠIFRA 019 - Ispravak vrijednosti neproizvedene dugotrajne imovine**

Stanje ispravka vrijednosti neproizvedene dugotrajne materijalne imovine na kraju 2023. godine iznosi 182.056,69 € primjenom linearne metode i zakonskih amortizacijskih stopa.

**Bilješka 7.**

**ŠIFRA 021 - Građevinski objekti**

Ukupna vrijednost građevinskih objekata na dan 31.12.2023. godine iznosi 33.351.115,14 €, što je za 0,2% manje u odnosu na vrijednost građevinskih objekata u 2022. godini.

Evidentirana nabavna vrijednost građevinskih objekata odnosi se na vrijednost:

* stambenih objekata od 927.126,11 € odnosno na istoj razini u odnosu na 2022. godinu
* poslovnih objekata od 18.046.067,62 € ili za 2,6% više u odnosu na 2022. godinu
* cesta i ostalih prometnih objekata od 26.177.260,50 € ili za 1,6% više nego prošle godine
* ostalih građevinskih objekata od 8.802.722,35 € ili 7,7% više u odnosu na prošlu godinu.

Sukladno programima i projektima planiranim u Proračunu Grada Bakra za 2023. godinu realizirano je ulaganja u građevinske objekte u iznosu od 245.602,61 €, i to u groblja Kukuljanovo, Škrljevo i Krasica, rekonstrukciju tunere kod crkve Sv. Margarete u Bakru, proširenje javne rasvjete, autobusne čekaonice, dječja igrališta, Kaštel u Bakru, domove kulture i ostale gradske objekte i prostore.

Nakon nabave građevinskih objekata i po okončanju investicije izvršen je prijenos građevinskih objekata u pripremi na građevinske objekte u upotrebi u iznosu od 1.438.351,27 €, i to: Etno kuće Marohnić, projektne dokumentacije i izgrađene ceste na platou A6 u Industrijskoj zoni Kukuljanovo, javne rasvjete ceste Z2-Z6, parka Banj u Bakru, 3D mikroskeniranja u Kaštelu Bakar te projektne dokumentacije i nabavljene poluukopane spremnike za odvajanje otpada.

**Bilješka 8.**

**ŠIFRA 02921 - Ispravak vrijednosti građevinskih objekata**

Vrijednost građevinskih objekata u 2023. godini ispravljena je linearnom metodom amortizacije u iznosu od 1.556.390,74 €, te stanje ispravka vrijednosti na kraju razdoblja iznosi 20.602.061,44 €.

**Bilješka 9.**

**ŠIFRA 022 – Postrojenja i oprema**

Ukupna vrijednost postrojenja i oprema na dan 31.12.2023. godine iznosi 544.436,02 € što je za 2,1% manje u odnosu na vrijednost iste imovine u 2022. godini.

Sukladno planiranim proračunskim sredstvima tijekom 2023. godine nabavljeno je opreme u vrijednosti od 163.508,05 €, i to: računalne opreme i uredskog namještaja, opreme za interpretacijski centar ribarstvene i pomorske baštine, opreme za sustav grijanja i hlađenja u zgradi gradske uprave, opreme za dječja igrališta i sportske objekte, domove kulture i sl.

Temeljem izvršenog Godišnjeg popisa imovine, obveza i potraživanja Grada Bakra za 2023. godinu i Zapisnika povjerenstava za provođenje popisa izvršen je otpis rashodovane opreme u iznosu od 9.416,76 €, dok je Odlukom gradonačelnika isknjiženo komunalne opreme – spremnika za otpad nabavljene 2015. godine u vrijednosti od 129,396.44 €.

**Bilješka 10.**

**ŠIFRA 02922 - Ispravak vrijednosti postrojenja i opreme**

Ispravak vrijednosti postrojenja i opreme za 2023. godinu evidentiran je u ukupnom iznosu od 1.131.402,41 €, što je za 3,3% više u odnosu na podatke iz prošlogodišnjeg razdoblja.

**Bilješka 11.**

**ŠIFRA 023 i 02923 - Prijevozna sredstava i ispravak vrijednosti**

Vrijednost prijevoznih sredstava u 2023. godini iznosi 54.239,15 €, što je za 83,8% više u odnosu na 2022. godinu, obzirom da su u ovom izvještajnom razdoblju nabavljena dva službena vozila u iznosu od 48.955,47 €, dok su zbog nefunkcionalnosti dva službena automobila prodana i isknjižena iz poslovnih knjiga u iznosu od 10.334,93 €. Ispravak vrijednosti na kraju razdoblja iznosi 30.486,69 €.

**Bilješka 12.**

**ŠIFRA 024 i 02924 - Knjige, umjetnička djela i ostale izložbene vrijednosti te ispravak vrijednosti**

U izvještajnom razdoblju nabavljeno je knjiga, umjetničkih djela i ostalih izložbenih vrijednosti u iznosu od 33.542,13 €, a koje se odnose na izradu i postavu biste u čast Josipu Marohniću, jednom od najpoznatijih iseljenika naših krajeva, predsjedniku Hrvatske bratske zajednice u Americi od 1912. do 1921. godine, kao i na elemente Vrše sjećanja i ostalih izložbenih predmeta u okviru projekta opremanja interpretacijskog centra ribarstvene i pomorske baštine „O RIBI“ u Turskoj kući Bakar. Iznos ispravka vrijednosti na kraju ovog razdoblja identičan je iznosu ispravka vrijednosti na kraju prošlog razdoblja, odnosno iskazan je neznatna razlika uslijed preračunavanja i usklađivanja iznosa iz kuna u eure.

**Bilješka 13.**

**ŠIFRA 026 i 02926 - Nematerijalna proizvedena imovina i ispravak vrijednosti**

Vrijednost nematerijalne proizvedene imovine na kraju obračunskog razdoblja iznosi 264.804,64 €, što je u odnosu na istu imovinu u 2022. godini više za 8,5%.

Tijekom 2023. godine nabavljena je razna programska i projektna dokumentacija u vrijednosti od 74.776,68 €, kao što su novi računalni programi nabavljeni uslijed usklađenja s novom zakonskom regulativom, video materijali, zvučni zapisi i multimedijalni sadržaji u okviru opremanja interpretacijskog centra, projektna dokumentacija za Vatrogasni dom Hreljin, izmjene i dopune Prostornog plana uređenja i Urbanističkog plana UPU 3 – dio Zone te analiza upravljanja komunalnom infrastrukturom.

Stanje ispravka vrijednosti nematerijalne proizvedene imovine na kraju obračunskog razdoblja iznosi 1.775.061,59 €.

**Bilješka 14.**

**ŠIFRA 03 – Plemeniti metali i ostale pohranjene vrijednosti**

U okviru kapitalnog projekta rekonstrukcije Etno kuće Marohnić na Hreljinu nabavljeno je ostalih pohranjenih vrijednosti u iznosu od 7.023,98 € koje se odnose na izradu modela portreta Josipa Marohnića.

**Bilješka 15.**

**ŠIFRA 042 - 049 Sitni inventar i auto gume u upotrebi**

U 2023. godini za potrebe gradske uprave nabavljen je sitan inventar u vrijednosti od 1.707,90 €, dok je u postupku godišnjeg popisa imovine, obveza i potraživanja otpisano rashodovanog sitnog inventara u vrijednosti 358,91 €.

Ukupna nabavna vrijednost sitnog inventara na dan 31.12.2023. godine iznosi 79.676,86 €, a ispravak vrijednosti obračunat je u iznosu od 100%.

**Bilješka 16.**

**ŠIFRA 05 - Dugotrajna nefinancijska imovina u pripremi**

Vrijednost dugotrajne nefinancijske imovine u pripremi na dan 31.12.2023. godine ukupno iznosi 9.182.385,41 €.

Tijekom 2023. godini nastavljeni su odnosno započeti su radovi na slijedećim objektima: izgradnja prometnice za plato B6.2, izgradnja garaže Voj u Bakru, rekonstrukcija i izgradnja objekta NK Borac, restauratorski radovi na Kaštelu, uređenje Doma kulture Krasica, a najznačajniji su radovi na izgradnji kanalizacijskog sustava odnosno glavnog kolektora i UPOV-a Bakar. Ukupna vrijednost radova iznosi 3.407.046,57 €.

Sukladno izvještajima o završenim investicijama, dobivenim uporabnim dozvolama i sličnim aktima s imovine u pripremi na imovinu u uporabi preknjiženo je 1.502.296,71 €, pri čemu se na građevinske objekte odnosi 1.438.351,27 €, a na ostalu nematerijalnu proizvedenu imovinu 63.945,44 €.

**ŠIFRA 1 - FINANCIJSKA IMOVINA**

**Bilješka 17.**

Ukupna financijska imovina na kraju obračunskog razdoblja iznosi 39.207.413,18 €, što je u odnosu na istu imovinu na kraju 2022. godine više za 8,6%.

Uzimajući u obzir preračunavanje iznosa iz kuna u eure i uspostavljanje bilančne ravnoteže sukladno uputi Ministarstva financija, izvršeno je usklađivanje razlika između analitičkih i sintetičkih evidencija na dan 01.01.2023. godine u odnosu na stanje 31.12.2022. godine u iznosu od 2,76 €.

**Bilješka 18.**

**ŠIFRA 11 - Novac u banci i blagajni**

Stanje transakcijskih računa Grada Bakra na dan 31.12.2023. godine iznosi 7.040.584,18 €. Na posebno izdvojenim depozitnim računima nalaze se sredstva u iznosu od 32.091,38 €, a namijenjena su osiguranju novčanih sredstava za naknade za izvlaštenja zemljišta i rješavanje stambenih pitanja.

Stanje u blagajni na dan 31.12.2023. godine iznosi 301,90 €.

**Bilješka 19.**

**ŠIFRA 12 - Potraživanja od zaposlenih i ostala potraživanja**

Potraživanja od zaposlenih – šifra 123 u iznosu od 1.827,89 € odnose se na potraživanja s osnove korištenja i nabave službenih mobilnih uređaja i potraživanja s osnove dopunskog zdravstvenog osiguranja zaposlenika gradske uprave.

Potraživanja s osnove više uplaćenog poreza na dohodak – šifra 124 iznose 70,36 €, dok ostala potraživanja – šifra 129 koja se odnose na naknade plaće zaposlenika tijekom privremene nesposobnosti za rad koje terete sredstva HZZO-a i za koje je zatražen povrat isplaćenih sredstava iznose 1.015,90 €.

**Bilješka 20.**

**ŠIFRA 13 - Potraživanja za dane zajmove**

Potraživanja po danim zajmovima trgovačkim društvima u javnom sektoru evidentirana su sukladno Sporazumu o evidentiranju i iskazivanju prihoda iz cijene komunalne usluge namijenjene razvoju sklopljenom između gradova i općina suvlasnika u komunalnom društvu Čistoća d.o.o. Rijeka i komunalnom društvu Autotrolej d.o.o. Rijeka.

Temeljem navedenog sporazuma prihodi iz cijene za razvoj koji nisu utrošeni do kraja proračunske godine evidentirani su kao dani zajam komunalnom društvu, a obuhvaćaju dane zajmove iz cijene razvoja KD Čistoća d.o.o. Rijeka u iznosu od 51.887,92 € i dane zajmove iz cijene razvoja KD Autotrolej d.o.o. Rijeka u iznosu od 7.472,75 €.

Obzirom da su prošle godine prihodi iz cijene za razvoj KD Autotrolej d.o.o. Rijeka utrošeni i nije bio evidentiran dani zajam društvu, potraživanja za dane zajmove na kraju ovog obračunskog razdoblja su veća za 14,5% u odnosu na 2022. godinu.

**Bilješka 21.**

**ŠIFRA 15 - Dionice i udjeli u glavnici**

Vrijednost udjela Grada Bakra u temeljnom kapitalu trgovačkih društava u kojima je Grad suvlasnik odnosno vlasnik na dan 31.12.2023. godine ukupno iznosi 30.872.903,12 €, što je za 1,51 € manje u odnosu na 2022. godinu. Naime, temeljem Odluke Skupštine društva Industrijska zona Bakar d.o.o. Kukuljanovo izvršeno je usklađenje iznosa temeljnog kapitala i poslovnih udjela sukladno uvođenju eura kao službene valute u Republici Hrvatskoj, pri čemu je temeljni kapital društva smanjen za ukupno 15,71 €, a time i poslovni udio Grada Bakra za 1,51 €.

Vrijednost udjela Grada Bakra u temeljnom kapitalu trgovačkih društava iskazana je kako slijedi:

|  |  |  |  |  |
| --- | --- | --- | --- | --- |
| **NAZIV JAVNOG TRGOVAČKOG DRUŠTVA** | **OIB** | **TEMELJNI KAPITAL31.12.2023.** | **UDIO GRADA BAKRA**  | **VRIJEDNOST UDJELA**  |
| Industrijska zona Bakar d.o.o. Kukuljanovo | 88897073492 | 22.776.280,00 | 99,36% | 22.630.830,00 |
| Vodovod i kanalizacija d.o.o. Rijeka | 80805858278 | 113.653.925,28 | 7,04% | 8.002.150,11 |
| Autotrolej d.o.o. Rijeka | 19081493664 | 1.778.724,53 | 2,71% | 48.178,38 |
| Čistoća d.o.o. Rijeka | 06531901714 | 3.250.726,66 | 3,84% | 124.719,62 |
| GKD Dobra d.o.o. Bakar | 03477896677 | 66.361,40 | 100,00% | 66.361,40 |
| Centar za poljoprivredu i ruralni razvoj Primorsko-goranske županije | 07103881876 | članski ulozi | - | 663,61 |
| **UKUPNO** | **30.872.903,12** |

**Bilješka 22.**

**ŠIFRA 16 - Potraživanja za prihode poslovanja**

Ukupna potraživanja Grada Bakra za prihode poslovanja na dan 31. prosinca 2023. godine iznose 1.139.190,75 €, što je u odnosu na 2022. godinu više za 20,5%, prvenstveno radi većih potraživanja od zakupa i iznajmljivanja imovine proizašlih iz sklopljenog ugovora o zakupu nekretnina na platou koksare darovanih od Republike Hrvatske početkom godine, kao i donesene odluke o obročnoj otplati duga sukladno odredbama Uredbe o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja (Narodne novine broj 52/13, 94/14, 144/21).

Sukladno Pravilniku o proračunskom računovodstvu i računskom planu izvršen je ispravak vrijednosti potraživanja s obzirom na kašnjenje u naplati preko godine dana i pokretanje stečajnog i/ili likvidacijskog postupka u iznosu od 316.072,82 €.

Prema podacima iz bilance na dan 31.12.2023. godine evidentirana su slijedeća potraživanja za prihode poslovanja:

|  |  |  |
| --- | --- | --- |
| **KONTO** | **VRSTA POTRAŽIVANJA** | **SALDO** |
|
| 161 31 | Potraživanja s osnove poreza na kuću za odmor  | 2.096,27 |
| 161 42 | Potraživanja s osnove poreza na potrošnju | 3.134,14 |
| 161 34 | Potraživanja s osnove poreza na promet nekretnina | 93.265,83 |
| 161 45 | Potraživanja s osnove poreza na tvrtku ili naziv | 695,03 |
| ***161*** | ***Potraživanja za poreze*** | ***99.191,27*** |
| 164 21 | Potraživanja za dane koncesije | 29,70 |
| 164 21 | Potraživanja za koncesijska odobrenja | 0,00 |
| 164 22 | Potraživanja od zakupa imovine  | 102.981,63 |
| 164 22 | Potraživanja od stanarina | 2.658,64 |
| 164 23 | Potraživanja od spomeničke rente 100% | 343,04 |
| ***164*** | ***Potraživanje za prihode od imovine*** | ***106.013,01*** |
| 165 12 | Potraživanja za naknade za zauzeće javne površine | 0,00 |
| 165 22 | Prihodi vodnog gospodarstva | 0,00 |
| 165 22 | Naknada za uređenje Hrvatske vode | 118.269,96 |
| 165 24 | Potraživanja za šumski doprinos | 0,00 |
| 165 26 | Potraživanja za refundacije troškova | 27.141,20 |
| 165 26 | Potraživanja za ostale prihode | 3.036,12 |
| 165 26 | Potraživanja za naknadu za legalizaciju 100% | 66,36 |
| 165 31 | Potraživanja od komunalnog doprinosa | 445.794,45 |
| 165 32 | Potraživanja od komunalne naknade | 650.114,46 |
| ***165*** | ***Potraživanje za upravne pristojbe i naknade*** | ***1.244.422,55*** |
| 166 15 | Potraživanja za prihode od pruženih usluga (naknada za naplatu NUV) | 5.636,74 |
| ***166*** | ***Potraživanja za prihode od prodaje i pruženih usluga*** | ***5.636,74*** |
| **16** | **POTRAŽIVANJA ZA PRIHODE POSLOVANJA** | **1.455.263,57** |
| **1691** | **ISPRAVAK VRIJEDNOSTI POTRAŽIVANJA** | **316.072,82** |
|  | **STANJE NAKON ISPRAVKA VRIJEDNOSTI** | **1.139.190,75** |

**Bilješka 23.**

**ŠIFRA 17 - Potraživanja od prodaje nefinancijske imovine**

Potraživanja od prodaje nefinancijske imovine na kraju 2023. godine iznose 37.911,60 €, a u odnosu na prošlu godinu manja su za 50,3%. Naime, krajem prošle godine evidentirano je potraživanje od prodaje stambenog objekta u Krasici temeljem kupoprodajnog ugovora sa fizičkom osobom u iznosu od 54.018,18 € koje je podmireno u ovom izvještajnom razdoblju.

Potraživanja od prodaje nefinancijske imovine uključuju potraživanja od fizičkih osoba za prodaju stanova putem odobrenih dugoročnih kredita u iznosu od 18.389,28 €, potraživanja od prodaje zemljišta i ostala potraživanja od fizičkih osoba i Hrvatskih cesta za izvlaštenje zemljišta.

Sukladno Pravilniku o proračunskom računovodstvu i računskom planu izvršen je ispravak vrijednosti potraživanja u iznosu od 3.626,59 €.

**Bilješka 24.**

**ŠIFRA 19 – Rashodi budućih razdoblja i nedospjela naplata prihoda**

Ovi su rashodi evidentirani u iznosu od 22.153,43 €, a obuhvaćaju:

* rashode budućih razdoblja – šifra 191 u iznosu od 13.072,25 € koji uključuju pretplate za tiskana i on-line izdanja časopisa, korištenja portala i sl. te rashode dopunskog zdravstvenog osiguranja zaposlenika gradske uprave za 2024. godinu
* nedospjelu naplatu prihoda – šifra 192 u iznosu od 9.083,18 € koja se odnosi na sredstva iz cijene komunalnih usluga prijevoza i odvoza i zbrinjavanja otpada komunalnih društava Autotrolej d.o.o. Rijeka i Čistoća d.o.o. Rijeka namijenjene razvoju

**ŠIFRA 2 - OBVEZE**

**Bilješka 25.**

Ukupne obveze Grada Bakra na dan 31.12.2023. godine iznose 1.200.274,61 €, te su za 36,0% manje u odnosu na ukupne obveze iz 2022. godine. Stanje obveza odnosi se na slijedeće:

|  |  |  |
| --- | --- | --- |
| **KONTO** | **VRSTA OBVEZE** | **SALDO** |
| 231 | Obveze za zaposlene | 47.486,38 |
| 232 | Obveze za materijalne rashode | 402.112,69 |
| 234 | Obveze za financijske rashode | 1.353,04 |
| 237 | Obveze za naknade građanima i kućanstvima | 54.282,87 |
| 238 | Obveze za kazne, naknade šteta i kapitalne pomoći | 30.382,64 |
| 239 | Ostale tekuće obveze | 147.972,40 |
| ***23*** | ***Obveze za rashode poslovanja*** | ***683.590,02*** |
| 242 | Obveze za nabavu proizvedene dugotrajne imovine | 98.179,82 |
| 245 | Obveze za dodatna ulaganja na nefinancijskoj imovini | 19.221,65 |
| ***24*** | ***Obveze za nabavu nefinancijske imovine*** | ***117.401,47*** |
| 264 | Obveze za kredite i zajmove od kreditnih institucija | 390.199,94 |
| ***26*** | ***Obveze za kredite i zajmove*** | ***390.199,94*** |
| 291 | Odgođeno plaćanje rashoda | 9.083,18 |
| ***29*** | ***Odgođeno plaćanje rashoda i prihodi budućih razdoblja*** | ***9.083,18*** |
|  | **UKUPNO OBVEZE (23+24+26+29)** | **1.200.274,61** |

Sve kratkoročne obveze podmirene su u skladu s dospijećem odnsono tijekom siječnja 2024. godine.

**ŠIFRA 922 – VIŠAK/MANJAK PRIHODA**

**Bilješka 26.**

U ovom izvještajnom razdoblju evidentiran je višak prihoda u iznosu od 6.355.656,74 €, pri čemu je ostvaren višak prihoda poslovanja u iznosu od 6.147.863,05 €, višak prihoda od nefinancijske imovine od 398.913,68 € te manjak primitaka od financijske imovine od 191.119,99 €.

**ŠIFRA 99 - IZVANBILANČNI ZAPISI**

**Bilješka 27.**

Sukladno odredbama Pravilnika o financijskom izvještavanju u proračunskom računovodstvu propisane su obvezne bilješke uz Bilancu, kako slijedi:

1. Popis ugovornih odnosa i slično koji uz ispunjenje određenih uvjeta, mogu postati obveza ili imovina (dana kreditna pisma, hipoteke i slično)

|  |  |  |  |  |  |
| --- | --- | --- | --- | --- | --- |
| **RBR** |  **PRIMATELJ JAMSTVA** | **SVRHA JAMSTVA** | **DATUM IZDAVANJA** | **VRSTA INSTRUMENTA**  | **IZNOS** |
| 1. | HEP opskrba d.o.o. Zagreb | Ugovor o opskrbi el. energijom povlaštenog kupca | 16.11.2009. | Bjanko zadužnica | 13.272,28 € |
| 2. | INA d.d. Zagreb | Ugovor o korištenju kreditne INA kartice | 11.06.2013. | Bjanko zadužnicaOV-5421/2013 od 11.06.2013. | 6.636,14 € |
| 3. | Hrvatska banka za obnovu i razvitak | Ugovor o kreditu HBOR-GKD Dobra | 29.08.2017. | Jamstvo | 189.537,20 € |
| 4. | Hrvatska banka za obnovu i razvitak | Ugovor o kreditujavna rasvjeta | 02.06.2020. | Zadužnica OV-2899/2020 od 08.06.2020. | 769.792,29 € |
| 5. | INA d.d. Kostrena | Korištenje malog spremnika i prodaja UNP | 20.02.2023. | Bjanko zadužnicaOV-988/2023 od 21.02.2023. | 10.000,00 € |
| **UKUPNO** | **989.237,91 €** |

Osim izdanih vrijednosnih papira i drugih financijskih instrumenata, vodi se evidencija i primljenih instrumenta osiguranja plaćanja od strane pravnih osoba kao sredstvo osiguranja naplate potraživanja, izvođenja radova i usluga ili ispunjenja ostalih ugovornih obveza, a njihova vrijednost na dan 31.12.2023. godine iznosi 1.309.571,70 €.

2. Popis sudskih sporova u tijeku.

Stanje potencijalnih obveza po osnovi sudskih postupaka radi novčane tražbine, naknade štete, utvrđenja prava vlasništva na nekretninama u gradskom vlasništvu i sl. na dan 31.12.2023. godine iznosi 26.059,13 €, a odnosi se na sljedeće:

|  |  |  |  |  |  |  |  |
| --- | --- | --- | --- | --- | --- | --- | --- |
| **Posl. broj** | **VPS** | **Očekivani zavisni troškovi** | **Tuženik** | **Tužitelj** | **Tijek postupka / napomene** | **Iznos potencijalne obveze** | **Očekivani rok realizacije** |
| O.S. u Rijeci P-6795/15 | 9.954,21 | 2.000,00 | Grad Bakar | D.L. | Tužba na utvrđenje prava vlasništva Predmet po drugi puta u žalbenom postupku | 11.954,21 | 1 godina |
| Općinski sud u Rijeci P-950/18 | 1.459,95 | 0,00 | Grad Bakar | G.P. | Tužba na utvrđenje prava vlasništva. Prekid zbog smrti stranke. | 1.459,95 | 5 godina |
| Općinski sud u Rijeci P-1583/20 | 1.459,95 | 663,62 | Grad Bakar | D.J. | Očekuje se donošenje prvostupanjske presude | 2.150,57 | 3 godine |
| Općinski sud u Rijeci Pn-57/2022 | 3.185,35 | 2.000,00 | Grad Bakar | C.R. | Tužba zbog naknade nematerijalne i materijalne štete | 5.185,35 | 2 godine |
| Općinski sud u Rijeci P-577/2020 | 1.327,36 | 1.327,23 | Grad Bakar i RH | D.M. | Tužba radi utvrđenja prava vlasništva | 2.654,59 | 2 godine |
| Općinski sud u Rijeci P-1719/21 | 2.654,46 | 0,00 | Grad Bakar | S.Š. | Postupak je tek pokrenut.  | 2.654,46 | 3 godine |
| **UKUPNO** | **20.041,28** | **5.990,85** |  |  |  | **26.059,13** |  |

**C/ BILJEŠKE UZ IZVJEŠTAJ O PROMJENAMA U VRIJEDNOSTI I OBUJMU IMOVINE I OBVEZA**

**Bilješka 1.**

U ovom izvještajnom razdoblju u Izvještaju o promjenama u vrijednosti i obujmu imovine i obveza za 2023. godinu iskazane su promjene uslijed povećanja odnosno smanjenja obujma nefinancijske imovine te smanjenja u obujmu financijske imovine, kako slijedi:

|  |  |  |  |
| --- | --- | --- | --- |
| **ŠIFRA** | **OPIS PROMJENE** | **POVEĆANJE** | **SMANJENJE** |
| P017 | Uknjiženje zemljišta i usklađenje s Registrom nekretnina | 7.306.707,29 | 0,00 |
| P017 | Prijenos prava vlasništva bez naknade na ŽUC PGŽ, KLASA: 940-01/23-01/14 | 0,00 | 46.239,84 |
| P017 | Rješenje o ostavinskom postupku naslijeđena k.č. 2025/2 k.o. Bakar | 1.035,00 | 0,00 |
| P017 | Ugovor o darovanju KLASA: 945-01/19-01/10, plato bivše Koksare, k.č. 2925/1, 2925/7, 2925/8, 2925/9 i 2925/5 k.o. Bakar | 4.922.688,96 | 0,00 |
| PO18 | Informatička oprema - prijenos prava vlasništva od Ministarstva pros. uređenja, graditeljstva i državne imovine | 1.365,89 | 0,00 |
| PO18 | Prodaja službenih automobila | 0,00 | 3.075,13 |
| PO29 | Otpis potraživanja u postupku godišnjeg popisa imovine, potraživanja i obveza | 0,00 | 268,97 |
| PO28 | Smanjenje temeljnog kapitala sukladno Odluci o usklađenju iznosa temeljnog kapitala i poslovnog udjela | 0,00 | 1,51 |
| PO18 | Otpis opreme u postupku godišnjeg popisa imovine, potraživanja i obveza | 0,00 | 304,14 |
| PO18 | Isknjiženje spremnika za otpad prema Odluci KLASA: 024-03/23-01/23 | 0,00 | 12.130,88 |
|   | **UKUPNO** | **12.231.797,14** | **62.020,47** |

**D/ BILJEŠKE UZ IZVJEŠTAJ O OBVEZAMA**

**Bilješka 1.**

U izvještajnom razdoblju povećanje obveza - šifra V002 u iznosu od 9.945.106,49 € obuhvaća obveze za rashode poslovanja u iznosu od 5.669.939,66 €, obveze za nabavu nefinancijske imovine u iznosu od 4.073.259,07 € te obveze za financijsku imovinu u iznosu od 201.907,76 €.

**Bilješka 2.**

Podmirene obveze - šifra V004 u izvještajnom razdoblju iznose 10.599.559,20 € i odnose se na obveze za rashode poslovanja u iznosu od 5.489.899,82 € i obveze za nabavu nefinancijske imovine u iznosu od 4.716.631,61 €, dok su obveze za financijsku imovinu iskazane u iznosu od 393.027,77 €.

**Bilješka 3.**

Na kraju izvještajnog razdoblja stanje obveza – šifra V006 iznosi 1.191.191,43 €, pri čemu stanje dospjelih obveza – šifra V007 na kraju izvještajnog razdoblja iznosi 133.156,56 €.

Od ukupno dospjelih obveza unutar 60 dana dospjelo je na plaćanje 132.891,11 € ili 99,8%, a odnose se na obveze iz izvještajnog razdoblja po računima koji su zaprimljeni tijekom siječnja i veljače 2024. godine. Radi primjene novog postupka zaprimanja računa unutar ustrojstvenih jedinica Grada Bakra,njihove kontrole i ovjere došlo je i do kašnjenja u plaćanju.

Preostala obveza od 265,45 €, čije je dospjeće plaćanja preko 360 dana, odnosi se na obvezu za usluge izrade geodetske podloge za projektiranje u svrhu ishođenja lokacijske dozvole koje nisu u potpunosti odrađene, a obročno plaćanje je prethodno iskomunicirano s izvršiteljem.

Bakar, 15. veljače 2024. godine

 PROČELNICA:

 Iva Marohnić